**Anotimpuri**

*Roxana.c*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Odihnă-i iarna. Osteneala-și cată,

după atâta trudă, un răgaz,

iar truditorul vede-a lui răsplată

și pacea-l potolește pe viteaz.

Iar vara-i freamăt ce, hrănit de soare,

se împlinește copt în tot ce-i viu;

în toamnă este binecuvântare

bogată-n rod sub straiul auriu.

Dar primăvara este mai frumoasă

că-n ea-i magia ce a fermecat

natura să se-mbrace în mireasă

și să tresară lutul înghețat.

Pe ger călcând, sfioasă-n haine noi,

ea cucerește blând, fără război.